Petra Kozel  

Projekt SCOPE 2
KREPITEV KOOPERATIV IN PODJETIJ Z NOTRANJIM LASTNIŠTVOM 

	Mednarodni projekt SCOPE 2 (Strengthening co-operativs and participative enterprises in Central and Eeastern Europe), v katerega so vključene države članice EU (Francija, Italija, Belgija, Švedska in Finska) ter države kandidatke (Litva, Latvija, Estonija, Poljska, Slovaška, Češka, Slovenija, Madžarska, Romunija in Bolgarija) je nadaljevanje projekta SCOPE 1, ki se je izvajal v letih 2000 - 2002 in katerega poglavitni namen je (bil) povezovanje vseh držav v mreže mednarodnega sodelovanja in izmenjave izkušenj na področju „socialne ekonomije“ – s poudarkom na kooperativah in notranjem lastništvu. Oba projekta sodita v okvir evropskega programa za podporo sodelovanja (Business Support Programme), ki ga EU razpisuje z namenom krepitve reprezentativnih in vodstvenih kapacitet sodelujočih organizacij in podjetij. 

	V naslednjih nekaj letih, in še pred vstopom držav kandidatk iz srednje in vzhodne Evrope, bo za nacionalne sisteme vodenja in vse obstoječe institucije nujno, da se bodo prilagodile zahtevam EU, saj bodo le na tak način deležne nujnih političnih, institucionalnih in ekonomskih smernic, ki so pogoj za vstop v tokove EU sodelovanja. Vendar pa to kljub vsemu ne bo zadostovalo, da bi bilo širjenje meja EU uspešno. Ključnega pomena bo predvsem prilagajanje poslovnih akterjev tem obstoječim konceptom in kar je še bolj pomembno, da bodo poslovne strukture sposobne prilagoditi svoje vodenje, produkcijske metode in specifike produktov evropskim razvojnim usmeritvam (community acquis) in predvsem pravilom, ki zadevajo posamezne trge, zakonodaje ali standarde. 

Sprejetje in krepitev evropskih razvojnih smernic je v veliki meri odvisno ne samo od pripravljenosti sodelovanja nacionalnih administracij držav kandidatk EU, ampak tudi od aktivne participacije vseh njihovih ekonomskih akterjev. Vse to je privedlo do tega, da je Evropska komisija leta 1999 sprejela in izdala BSP 1 (Business Support Programme) s ciljem podpreti poslovno reprezantativne organizacije v državah kandidatkah srednje in vzhodne Evrope (v Sloveniji Združenja za delničarstvo zaposlenih DEZAP in Združenja kooperativ ZK), da bi le te okrepile obstoječe kapacitete zastopanja združenih interesov kot tudi izboljšale svoje storitve v povezavi z obstoječimi podjetji in organizacijami. V dokumentu “Enlargement 2000 Strategy Paper”, ki ga je EU izdala, je še posebaj poudarjeno, da niso priprave in sprejetje evropskih razvojnih usmeritev le stvar nacionalnih vlad in administracije, ampak tudi stvar poslovnih, regijskih in lokalnih teles ter profesionalnih organizacij. To je bil tudi eden od poglavitnih razlogov, da so se partnerji projekta SCOPE 1 (med njimi tudi Združenje DEZAP iz Slovenije) odločili pristopiti k projektu SCOPE 2 in tako nadaljevati z razvojem že začrtanih smernic vseevropskega sodelovanja, ki se je razvilo in krepilo skozi celotni projek SCOPE 1. 

	Projekt SCOPE 2, ki se bo zaključil leta 2005, je strukturiran na način, ki bo omogočil vsem partnerjem v projektu, da bodo uresničevali začrtane cilje projekta tako na nacionalni kot tudi EU ravni. Izpostavljeni so naslednji strateški načrti in naloge v štirih tematskih sklopih: 

•	izboljšanje celovite situacije na področju kooperativ (ZK) in participativnih podjetij (DEZAP) v vseh desetih kandidatkah srednje in vzhodne Evrope na podlagi ustrezne uporabe evropskih razvojnih smernic (Community acquis)
•	ustvarjanje ugodnih pogojev v državah kandidatkah za ustanavljanje in razvoj kooperativ ter podjetij z notranjim lastništvom v štirih izbranih sektorjih (industrija, socialne stroritvene dejavnosti, gradbeništvo in javno delo ter turizem in kultura)
•	oblikovanje partnerskih modelov med socialno ekonomijo (DEZAP in ZK) in lokalnimi vladami v desetih kandidatkah prav tako v okviru “Community acquis”
•	zagotavljanje močne institucionalne prisotnosti podjetij z notranjim lastništvom (DEZAP) in kooperativ (ZK) v desetih kandidatkah znotraj EU, ki bo obstajala po priključitvi le teh.

Obstoječi projek je za Slovenijo izjemnega pomena, saj želita tako Združenje DEZAP kot Združenje kooperativ vzpodbuditi lokalne skupnosti in pritegniti pozornost slovenske vlade ter širše javnosti, da podpre koncept socialne ekonomije, ki gradi na ideji sodelovanja in povezovanja različnih akterjev pri izgradnji celovite družbene strukture.